Ettepanek: NÕUKOGU OTSUS Euroopa–Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Liibanoni Vabariigi vahel) protokollile (milles käsitletakse Euroopa Liidu ja Liibanoni Vabariigi vahelist raamlepingut Liibanoni Vabariigi liidu programmides osalemise üldpõhimõtete kohta) liidu nimel allakirjutamise ja selle ajutise kohaldamise kohta /* COM/2014/0200 final - 2014/0109 (NLE) */





SELETUSKIRI Euroopa naabruspoliitika partnerriikidele võimaluse andmine osaleda Euroopa naabruspoliitika raames järk-järgult teatavates liidu programmides ja ametite tegevuses on üks paljudest meetmetest, millega edendatakse reforme, uuendusi ja üleminekut Euroopa Liidu naaberriikides. Seda aspekti on üksikasjalikumalt kirjeldatud komisjoni 2006. aasta detsembri teatises, milles käsitletakse üldist lähenemisviisi Euroopa naabruspoliitika partnerriikide ühenduse ametite tegevuses ja ühenduse programmides osalemise võimaldamisele[1]. Nõukogu kiitis selle lähenemisviisi heaks oma 5. märtsi 2007. aasta järeldustes[2]. Nimetatud teatise ja järelduste põhjal andis nõukogu 18. juunil 2007 komisjonile juhised läbirääkimiste pidamiseks Alžeeria, Armeenia, Aserbaidžaani, Egiptuse, Gruusia, Iisraeli, Jordaania, Liibanoni, Maroko, Moldova, Palestiina omavalitsuse, Tuneesia ja Ukrainaga raamlepingute üle, milles käsitletakse nende riikide ühenduse programmides osalemise üldpõhimõtteid[3]. 2007. aasta juunis toimunud Euroopa Ülemkogu kohtumisel[4] kinnitati taas, et Euroopa naabruspoliitika on äärmiselt tähtis, ja kiideti heaks 18.–19. juuni 2007. aasta nõukogule esitatud eesistujariigi eduaruanne[5] ning asjaomased nõukogu järeldused[6]. Nimetatud aruandes tuletati meelde nõukogu juhiseid läbirääkimiste pidamiseks asjaomaste lisaprotokollide üle. Komisjoni ning Euroopa Liidu välisasjade ja julgeolekupoliitika kõrge esindaja ühisteatises „Uus lähenemisviis muutuvale naabrusele”,[7] mis kiideti heaks nõukogu 20. juuni 2011. aasta järeldustega, rõhutati veel kord ELi kavatsust lihtsustada partnerriikide osalemist ELi programmides. Praeguseks on alla kirjutatud Armeenia,[8] Gruusia,[9] Iisraeli,[10] Jordaania,[11] Moldova,[12] Maroko[13] ja Ukrainaga[14] sõlmitud protokollidele. Liibanon avaldas 2013. aasta detsembris huvi paljudes Euroopa naabruspoliitika partnerriikidele avatud programmides osalemise vastu. Lisas on esitatud Liibanoni Vabariigiga peetud läbirääkimiste tulemusel valminud protokolli tekst Käesolevaga esitab komisjon ettepaneku protokollile allakirjutamist käsitleva nõukogu otsuse kohta. Protokoll sisaldab raamlepingut, milles käsitletakse Liibanoni Vabariigi Euroopa Liidu programmides osalemise üldpõhimõtteid. Nimetatud raamleping sisaldab üldtingimusi, mida kohaldatakse kõigi Euroopa naabruspoliitika partnerriikide suhtes, kellega sellised protokollid sõlmitakse. Läbirääkimistel valminud teksti kohaselt peavad lepinguosalised kohaldama ajutiselt kõnealuse protokolli sätteid alates selle allakirjutamise kuupäevast. Paralleelselt esitab komisjon ettepaneku nimetatud protokolli sõlmimist käsitleva nõukogu otsuse kohta. Nõukogul palutakse vastu võtta alljärgnev otsus. 2014/0109 (NLE) Ettepanek: NÕUKOGU OTSUS Euroopa–Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Liibanoni Vabariigi vahel) protokollile (milles käsitletakse Euroopa Liidu ja Liibanoni Vabariigi vahelist raamlepingut Liibanoni Vabariigi liidu programmides osalemise üldpõhimõtete kohta) liidu nimel allakirjutamise ja selle ajutise kohaldamise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 212 koostoimes artikli 218 lõigetega 5 ja 7, võttes arvesse Euroopa Komisjoni ettepanekut ning arvestades järgmist: 1) 18. juunil 2007 andis nõukogu komisjonile volitused läbirääkimiste pidamiseks Euroopa–Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt[15] Liibanoni Vabariigi vahel) protokolli (milles käsitletakse Euroopa Liidu ja Liibanoni Vabariigi vahelist raamlepingut Liibanoni Vabariigi liidu programmides osalemise üldpõhimõtete kohta) (edaspidi „protokoll”) üle. 2) Läbirääkimised on lõpule viidud. 3) Protokolli eesmärk on kehtestada finants- ja tehnilised eeskirjad, mis võimaldavad Liibanoni Vabariigil osaleda teatavates liidu programmides. Protokolliga kehtestatava horisontaalse raamistikuga määratakse kindlaks majandusliku, rahandusliku ja tehnilise koostöö põhimõtted, mis võimaldavad Liibanoni Vabariigil saada abi, eelkõige finantsabi, mida Euroopa Liit oma programmide alusel annab. Seda raamistikku kohaldatakse ainult nende liidu programmide suhtes, mille asutamisaktide kohaselt on Liibanoni Vabariigi osalemine võimalik. Protokollile allakirjutamine ja ajutine kohaldamine ei too seega kaasa volituste kasutamist, mis mõjutavad programmidega hõlmatud poliitikavaldkondi ja mida kasutatakse programmide kehtestamisel. 4) Protokollile tuleks Euroopa Liidu nimel alla kirjutada ning seda tuleks ajutiselt kohaldada kuni selle sõlmimiseks vajalike menetluste lõpuleviimiseni, ON VASTU VÕTNUD KÄESOLEVA OTSUSE: Artikkel 1 Käesolevaga kiidetakse liidu nimel heaks Euroopa–Vahemere piirkonna lepingu (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Liibanoni Vabariigi vahel) protokollile (milles käsitletakse Euroopa Liidu ja Liibanoni Vabariigi vahelist raamlepingut Liibanoni Vabariigi liidu programmides osalemise üldpõhimõtete kohta) (edaspidi „protokoll”) allakirjutamine, eeldusel et nimetatud protokoll sõlmitakse. Protokolli tekst on lisatud käesolevale otsusele. Artikkel 2 Nõukogu peasekretariaat annab protokollile allakirjutamise täielikud volitused isiku(te)le, kelle on määranud protokolli üle läbirääkimisi pidav asutus, eeldusel et protokoll sõlmitakse. Artikkel 3 Protokolli kohaldatakse selle artikli 10 lõike 2 kohaselt ajutiselt alates selle allakirjutamise kuupäevast kuni protokolli sõlmimiseks vajalike menetluste lõpuleviimiseni. Käesoleva protokolli allakirjutamise kuupäev avaldatakse Euroopa Liidu Teatajas. Artikkel 4 Komisjonil on õigus määrata liidu nimel kindlaks Liibanoni igas konkreetses programmis osalemise eritingimused, sealhulgas makstav rahaline osalus. Komisjon teavitab nõukogu pädevat töörühma. Artikkel 5 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] Vt KOM(2006) 724 lõplik, 4. detsember 2006. [2] Üldasjade ja välissuhete nõukogu järeldused, 5. märts 2007. [3] Nõukogu otsus (piiratud kasutusega) komisjonile volituste andmise kohta läbirääkimiste pidamiseks […] protokollide üle, dokument 10412/07. [4] Eesistujariigi järeldused, Brüssel, 21.–22. juuni 2007, dokument 11177/07. [5] Eesistujariigi eduaruanne Euroopa naabruspoliitika tugevdamise kohta, dokument 10874/07. [6] Nõukogu järeldused Euroopa naabruspoliitika tugevdamise kohta, vastu võetud üldasjade ja välissuhete nõukogu istungil 18. juunil 2007, dokument 11016/07. [7] Vt KOM(2011) 303 lõplik, 25. mai 2011. [8] [ELT viide lisatakse pärast avaldamist] [9] [ELT viide lisatakse pärast avaldamist] [10] ELT L 129, 17.5.2008, lk 39. [11] [ELT viide lisatakse pärast avaldamist] [12] ELT L 14, 19.1.2011, lk 5; ELT L 131, 18.5.2011, lk 1, jõustus 1. mail 2011. [13] ELT L 273, 19.10.2010, lk 1; ELT L 90, 28.3.2012, lk 1, jõustus 1.oktoobril 2012. [14] ELT L 18, 21.1.2011, lk 1–5; ELT L 133, 20.5.2011, lk 1, jõustus 1. novembril 2011. [15] LISA PROTOKOLL, milles käsitletakse Euroopa Liidu ja Liibanoni Vabariigi vahelist raamlepingut Liibanoni Vabariigi liidu programmides osalemise üldpõhimõtete kohta EUROOPA LIIT, edaspidi „liit”, ühelt poolt ning LIIBANONI VABARIIK, edaspidi „Liibanon”, teiselt poolt, edaspidi koos „lepinguosalised”, arvestades järgmist: 1) Euroopa–Vahemere piirkonna lepingule (millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Liibanoni Vabariigi vahel) (edaspidi „Euroopa−Vahemere piirkonna leping”)[1] kirjutati alla Brüsselis 1. aprillil 2002 ja see jõustus 1. aprillil 2006. 2) Brüsselis 17.– 18. juunil 2004 kokku tulnud Euroopa Ülemkogu avaldas tunnustust Euroopa Komisjoni ettepanekutele Euroopa naabruspoliitika kohta ning kiitis heaks nõukogu 14. juuni 2004. aasta järeldused. 3) Nõukogu on mitmel muul juhul võtnud vastu järeldusi, mis seda poliitikat toetavad. 4) 5. märtsil 2007 avaldas nõukogu toetust Euroopa Komisjoni 4. detsembri 2006. aasta teatises käsitletud üldisele lähenemisviisile, mille eesmärk on võimaldada Euroopa naabruspoliitika partnerriikidel vastavalt nende saavutustele osaleda ühenduse ametite tegevuses ja ühenduse programmides, kui õiguslik alus seda lubab. 5) Liibanon on avaldanud soovi osaleda mitmes liidu programmis. 6) Liibanoni osalemisega seotud eritingimused, eelkõige rahaline osalus ning aruandlus- ja hindamiskord, määratakse iga konkreetse programmi puhul kindlaks Euroopa Komisjoni ja Liibanoni pädevate ametiasutuste vahelise lepinguga, ON KOKKU LEPPINUD JÄRGMISES: Artikkel 1 Liibanon võib osaleda kõigis praegustes ja tulevastes liidu programmides, mis on Liibanonile osalemiseks avatud asjaomaste sätete alusel, millega need programmid on vastu võetud. Artikkel 2 Liibanon maksab rahalise osaluse Euroopa Liidu üldeelarvesse vastavalt oma osalusele konkreetsetes programmides. Artikkel 3 Liibanoniga seotud küsimuste puhul võivad Liibanoni esindajad osaleda vaatlejatena sellistes korralduskomiteedes, kes teostavad järelevalvet programmide üle, mida Liibanon rahaliselt toetab. Artikkel 4 Liibanoni esindajate esitatud projektide ja algatuste suhtes kohaldatakse võimaluse korral samasuguseid asjaomaste programmidega seotud tingimusi, eeskirju ja menetlusi, mida kohaldatakse liikmesriikide suhtes. Artikkel 5 1. Liibanoni osalemisega seotud eritingimused, eelkõige rahaline osalus ning aruandlus- ja hindamiskord, määratakse iga konkreetse programmi puhul kindlaks Euroopa Komisjoni ja Liibanoni pädevate ametiasutuste vahelise lepinguga asjaomaste programmidega kehtestatud kriteeriumide alusel. 2. Kui Liibanon taotleb liidult konkreetses liidu programmis osalemiseks välisabi vastavalt Euroopa Parlamendi ja nõukogu 11. märtsi 2014. aasta määruse (EL) nr 232/2014 (millega luuakse Euroopa naabruspoliitika rahastamisvahend) artiklile 3 või vastavalt muule sarnasele määrusele, mis võidakse Liibanonile liidu välisabi andmiseks tulevikus vastu võtta, määratakse tingimused, mis reguleerivad liidu abi kasutamist Liibanoni poolt, kindlaks rahastamislepinguga. Artikkel 6 1. Vastavalt Euroopa Parlamendi ja nõukogu määrusele (EL, Euratom) nr 966/2012[2] nähakse artikli 5 kohaselt sõlmitud lepinguga ette finantskontrollid, auditid ja muud kontrollid, sealhulgas haldusjuurdlused, mida viivad läbi Euroopa Komisjon, Euroopa Pettustevastane Amet ja Euroopa Kontrollikoda või mis toimuvad nende järelevalve all. 2. Kehtestatakse üksikasjalikud finantskontrolli ja auditi, haldusmeetmete, karistuste ja sissenõudmise eeskirjad, mis võimaldavad anda Euroopa Komisjonile, Euroopa Pettustevastasele Ametile ja Euroopa Kontrollikojale volitused, mis on samaväärsed nende volitustega liidus asuvate toetusesaajate ja töövõtjate suhtes. Artikkel 7 1. Käesolevat protokolli kohaldatakse Euroopa–Vahemere piirkonna lepingu kehtivusaja jooksul. 2. Lepinguosalised kirjutavad käesolevale protokollile alla ja kinnitavad selle oma menetluste kohaselt. 3. Kumbki lepinguosaline võib käesoleva protokolli denonsseerida, teatades sellest kirjalikult teisele lepinguosalisele. Käesolev protokoll kaotab kehtivuse kuue kuu möödumisel sellise teatamise kuupäevast. Protokolli lõpetamine pärast selle denonsseerimist ühe lepinguosalise poolt ei mõjuta artikli 5 ja 6 kohaselt läbiviidavaid kontrolle ja auditeid. Artikkel 8 Hiljemalt kolm aastat pärast käesoleva protokolli jõustumise kuupäeva ja seejärel iga kolme aasta tagant võivad mõlemad lepinguosalised käesoleva protokolli rakendamise läbi vaadata, võttes aluseks Liibanoni tegeliku osavõtu liidu programmidest. Artikkel 9 Käesolevat protokolli kohaldatakse ühelt poolt nende territooriumide suhtes, kus kohaldatakse Euroopa Liidu toimimise lepingut, ja selles sätestatud tingimustel, ning teiselt poolt Liibanoni territooriumi suhtes. Artikkel 10 1. Käesolev protokoll jõustub selle kuu esimesel päeval, mis järgneb kuupäevale, mil lepinguosalised teatavad teineteisele diplomaatiliste kanalite kaudu lepingu jõustamiseks vajalike menetluste lõpuleviimisest. 2. Lepinguosalised lepivad kokku, et käesolevat protokolli kohaldatakse enne selle jõustumist ajutiselt alates selle allakirjutamise kuupäevast, eeldusel et see hiljem sõlmitakse. Artikkel 11 Käesolev protokoll on lepingu lahutamatu osa. Artikkel 12 Käesolev protokoll on koostatud kahes eksemplaris araabia, bulgaaria, eesti, hispaania, hollandi, horvaadi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi ja ungari keeles, kusjuures kõik keeleversioonid on võrdselt autentsed. Brüssel, Euroopa Liidu nimel Liibanoni Vabariigi nimel [1] Euroopa–Vahemere piirkonna leping, millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Liibanoni Vabariigi vahel. (ELT L 143, 30.5.2006, lk 2) [2] Euroopa Parlamendi ja nõukogu määrus (EL, Euratom) nr 966/2012, 25. oktoober 2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).